b"\n_START_ARTICLE_\nAssumpci\xc3\xb3 Oristrell i Salv\xc3\xa0\n_START_SECTION_\nBiografia\n_START_PARAGRAPH_\nVa comen\xc3\xa7ar a pintar de molt jove i va iniciar la seva formaci\xc3\xb3 art\xc3\xadstica a l'Acad\xc3\xa8mia de Belles Arts de Sabadell i a l'Escola Massana de Barcelona, entre els anys 1974 i 1978, aix\xc3\xad com al Cercle Art\xc3\xadstic de Sant Lluc. M\xc3\xa9s endavant, entre els anys 1982 i 1986 va completar la seva formaci\xc3\xb3 amb estudis de litografia i gravat a Barcelona. A finals de la d\xc3\xa8cada dels vuitanta i principis de la dels noranta, les seves obres, encara molt pict\xc3\xb2riques, eren composicions de car\xc3\xa0cter geom\xc3\xa8tric amb una evident simplicitat formal i crom\xc3\xa0tica, que feien una interpretaci\xc3\xb3 personal del paisatge urb\xc3\xa0. Les va presentar a Sabadell, principalment a l'Acad\xc3\xa8mia de Belles Arts i a la Galeria Negre, on la mat\xc3\xa8ria ja comen\xc3\xa7ava a ser un element important del seu llenguatge pict\xc3\xb2ric. L'any 1993, a la pintura i la mat\xc3\xa8ria s'hi afegien, a m\xc3\xa9s, l'empremta deixada per diferents eines i materials i el collage, que esdevindrien recursos t\xc3\xa8cnics destacats. Tamb\xc3\xa9 va participar en diferents exposicions col\xc2\xb7lectives, com les mostres Artistes sabadellencs per B\xc3\xb2snia (Museu d'Art de Sabadell, 1994) o Un m\xc3\xb3n sense guerres (Ateneu de Cadaqu\xc3\xa9s, 1996)._NEWLINE_En les diferents s\xc3\xa8ries i col\xc2\xb7leccions que ha anat elaborant apareixen un seguit de temes i conceptes transversals, com ara l'evocaci\xc3\xb3 de la Mediterr\xc3\xa0nia a partir d'elements hist\xc3\xb2rics (el m\xc3\xb3n cl\xc3\xa0ssic i m\xc3\xadtic) i culturals. En s\xc3\xb3n un bon exemple les obres de la s\xc3\xa8rie Mediterr\xc3\xa0nies que l'any 1997 va presentar a la Galeria Rosa Ventosa de Barcelona. L'arquitectura tamb\xc3\xa9 \xc3\xa9s un tema que ha aparegut en diferents obres, sigui com una estructura o com a mostra de la seva fascinaci\xc3\xb3 per un per\xc3\xadode art\xc3\xadstic i cultural determinat, com a les que l'any 1996 va mostrar a Galerie Niu d'Art de Lausanne.  El di\xc3\xa0leg entre cultures \xc3\xa9s un altre motiu recurrent, que es va fer molt present en l'exposici\xc3\xb3 Entre una riba i l'altra de l'any 2012 a la Fundaci\xc3\xb3 Bosch i Cardellach de Sabadell._NEWLINE_Hi ha obres d'Assumpci\xc3\xb3 Oristrell al Museu d'Art de Sabadell, entre les quals figura el disseny per a la coberta de la revista Arraona que va fer l'any 1997._NEWLINE_L'any 2016 ha estat autora, junt amb la ceramista Maria Bosch, d'un plat d'art per al Memorial \xc3\x80lex Seglers."